ועדת הכספים, כנסת 18, פרוטוקול מספר 14, 2009-03-30 10:30

ראובן ריבלין: בוקר טוב, אני מתכבד לפתוח את הישיבה.

ראובן ריבלין: על סדר היום החלטת גמלאות לנושאי משרה ברשויות השלטון (שרים ושאיריהם)(תיקון), התשס"ט-2009.

ראובן ריבלין: בבקשה, אמנון, תציג את הנושא.

אמנון בן-עמי: הבקשה להגדלת לשכת ראש הממשלה לשעבר היא בקשה שלנו, של אנשי המקצוע במשרד ראש הממשלה, הווה אומר מי שאחראי על שכירת המבנים, על תכנונם ואגף הביטחון.

שלי יחימוביץ': האם זה בקשה של היחידה לאבטחת אישים?

אמנון בן-עמי: זה בקשה של אגף הביטחון שלנו, בקשה של אגף הבנא"ם שלנו, ואני כעומד בראשם, זו בקשה שלי.

שלי יחימוביץ': איך אתם קשורים ללשכות העתידיות של ראשי ממשלות בהיותם ראשי ממשלה בדימוס?

שלי יחימוביץ': אתם רלוונטיים, אתם, אגף הבנא"ם, ככל שזה נוגע לראש ממשלה מכהן.

אמנון בן-עמי: אנו נותנים שירות לראשי ממשלה לשעבר.

אמנון בן-עמי: אנו מטפלים בראשי ממשלה לשעבר.

אמנון בן-עמי: אנו מטפלים, למשל, בלשכת ראש הממשלה לשעבר שמיר.

אמנון בן-עמי: מרגע שנקבעו הזכויות לראש ממשלה לשעבר והצוות שיעבוד אתו, אנו, בתכנון של 140 מטר ברוטו – אגב, זו פעם ראשונה שאנו מתמודדים עם המציאות הזו, כי לפני כן לא היתה הגבלה.

אמנון בן-עמי: לשכות ראשי ממשלה לשעבר היו 191 מטר, 240 מטר.

אמנון בן-עמי: זו פעם ראשונה שאנו מתמודדים עם האילוץ של 140 מטר.

ראובן ריבלין: יוזמת שוחט-ג'ומס.

שלי יחימוביץ': מי שהתחיל את המהלך היה בייגה שוחט, הוא פרש לפני שהמהלך הושלם, ואז ג'ומס ואני ברוח גבית של בייגה, שליווה אותנו מבחוץ, העברנו את המהלך למורת רוחם של אנשים מסוימים.

אמנון בן-עמי: כשבאנו לשכור לשכה ראינו שהמטראז' הוא 140 ברוטו, 96-98 מטר נטו, מספיק לחדר לראש הממשלה לשעבר, חדר ישיבות קטן עם פינת המתנה קטנה, חדר ליועץ, חדר לרל"ש.

אמנון בן-עמי: אין לנו מקום לנושא הביטחון.

אמנון בן-עמי: אנו לא מחפשים לשכה מפוארת- -

ראובן ריבלין: יש לי שאלה אליך, ודיברתי גם עם אנשי הביטחון ועם אנשי משרד ראש הממשלה: האם 30 המטרים הנוספים שאתם מבקשים היום להוסיף לאותה תקנה ייוחדו לאנשי הביטחון בלבד?

אמנון בן-עמי: כן.

ראובן ריבלין: והם יפעלו כיחידה נפרדת בתוך המכלול של ראש הממשלה לשעבר?

אמנון בן-עמי: הם יפעלו בתא שמיועד לנושא הביטחון, עבור הביטחון.

ראובן ריבלין: אתן לך דוגמה.

ראובן ריבלין: היום יש לך 140 מטר.

ראובן ריבלין: זה הדבר שנכון עד רגע זה.

ראובן ריבלין: אתה מחייב שמירה.

ראובן ריבלין: אתה לוקח 30 מטר וגוזל אותם מה-140 מטר הקיימים.

ראובן ריבלין: האם ה-140 מטר כמכלול כוללים את ה-30 מטר ויכולים לשמש בערבובייה גם למשרד וגם לביטחון?

אמנון בן-עמי: לא.

ראובן ריבלין: האם הבקשה שלך להוספה תיוחד לביטחון בלבד?

אמנון בן-עמי: כן.

יואל חסון: כמה עולה התוספת של 30 מטר?

שלי יחימוביץ': והאם 30 המטר האלה זה חדר שבו יושבים המאבטחים?

שלי יחימוביץ': הרי זה עומד בניגוד גמור לכללי האבטחה.

אמנון בן-עמי: חבר הכנסת חסון שאל לגבי העלות – 95 שקל למטר- -

ראובן ריבלין: לחמש שנים זה 165 אלף שקל.

ראובן ריבלין: לכל דקה – כמעט כלום.

ראובן ריבלין: זה עולה 95 שקל למטר.

ראובן ריבלין: יכולים לומר לנו: לחמש שנים זה 165 אלף, לחמישים שנה זה מיליון ו-650 אלף.

ראובן ריבלין: מה שחשוב - 95 שקל למטר.

יואל חסון: האם נתניהו עוד שנה יוכל להיכנס ללשכה הזו?

ראובן ריבלין: הוא לא מעוניין.

ראובן ריבלין: צריך להיות קדנציה ולא פחות.

ראובן ריבלין: האם יש מי מחברי הכנסת שמתנגד בכל תוקף ורוצה להביע דעתו?

ראובן ריבלין: בבקשה.

שלי יחימוביץ': אדוני היושב ראש, אני מסכימה עם חבריי, שמדובר בזוטות.

שלי יחימוביץ': אני לא מצליחה להתייחס בקלות ראש ובביטול לבקשה הזו.

שלי יחימוביץ': אני גם חושבת שעיתוי הבקשה, שנעשה בין השמשות ובין הכנסות, הוא מין ניסיון אחרון לעוד מחטף קטן כדי לשפר את תנאי חייו של ראש הממשלה היוצא עם פרישתו.

שלי יחימוביץ': ראוי היה שהוא יוותר על הבקשה הזו, שאפילו מראית העין שלה, יש בה ליקוי גדול, כי הכסף הזה בא מכספו של הציבור, ו-140 מטרים רבועים הם שטח יפה וגדול מאוד שאפשר לעשות בו דברים רבים.

שלי יחימוביץ': אני מניחה שראש הממשלה היוצא לא מתכוון לקיים אירועים רבי משתתפים באותה לשכה, ואם הוא ירצה לקיים אירוע רב משתתפים, הוא מן הסתם יקיים אותו מחוץ ללשכה.

שלי יחימוביץ': אני לא יכולה להשתחרר מהתחושה שיש כאן היתלות בנימוקי ביטחון כדי לשפר את תנאי הפרישה של ראש הממשלה היוצא.

שלי יחימוביץ': אני לא חושבת שאנו בתקופה מתאימה לשיפור כזה של תנאי הפרישה שלו, מה גם שהם יפים וטובים גם כך - אתה בעצמך מנית את הצוות העצום שעומד לרשותו, אז אנו אמורים לחוש חמלה על כך שהצוות כל כך גדול עד שאין לו מקום?

שלי יחימוביץ': 140 מטרים ללשכה זה מרחב יפה מאוד לראש הממשלה היוצא.

שלי יחימוביץ': יסתפק נא במרחב הצנוע הזה, לא יבקש מהציבור לממן עלות של 30 מטרים נוספים.

שלי יחימוביץ': אני גם מתקשה לראות את ה-30 מטרים הנוספים, ויפה שאל היושב ראש, משמשים אך ורק לצורכי האבטחה.

שלי יחימוביץ': מה זה יהיה, בוטקה של המאבטחים בגודל 30 מטרים רבועים?

שלי יחימוביץ': איזה צורכי ביטחון יש בזה?

שלי יחימוביץ': הרי ברור לחלוטין שמאבטחים מסתובבים בתוך המרחב של הלשכה.

שלי יחימוביץ': אין להם חדר משלהם, אחרת הם לא יוכלו לשמור על ראש הממשלה לשעבר.

שלי יחימוביץ': אני אפילו מרגישה אי נוחות לדבר על זה, אבל אני חושבת שאת אי הנוחות הגדולה יותר היה צריך לחוש ראש הממשלה היוצא בבואו לבקש את הבקשה הזו, וראוי היה גם שימשוך אותה, כי היא פשוט לא נאה ולא יאה, ודאי לא לתקופה הזו וודאי לא בנסיבות הפרישה שלו.

ראובן ריבלין: חברת הכנסת יחימוביץ' תמיד מעשירה אותי בנימוקים נוספים.

ראובן ריבלין: יחד עם זה, בשמכם שאלתי את אנשי משרד ראש הממשלה ואת אנשי הביטחון, כל אחד בנפרד.

ראובן ריבלין: אנשי משרד ראש הממשלה אומרים ש-140 מטר מספיקים להם, אלא שיש דרישות של הביטחון, שבתוך אותם 140 מטר, האם יכניסו אותם לחדר שבו עושים קפה, למשל?

ראובן ריבלין: לכן הדרישה כולה באה מטעם הביטחון.

ראובן ריבלין: השתכנעתי שאין כאן מחטף אלא דרישה של הביטחון שבאה כתוצאה מהגברת השמירה גם על אנשים בתפקיד שהם לשעבר ולתקופה של 5 שנים.

ראובן ריבלין: כל נימוקיה של חברת הכנסת יחימוביץ' ברורים לחלוטין.

ראובן ריבלין: ייתכן מאוד שבכלל ראש ממשלה לשעבר לא צריך לשכה, ואם צריך לשכה, יכול להיות שמספיק לו חדר, וכל הדברים האלה הם נימוקים.

ראובן ריבלין: אבל יש 140 מטר לראש ממשלה, כפי שקבענו, והיום יש דרישות נוספות של הביטחון, שאינם יכולים לעלות בקנה אחד עם 140 מטר.

ראובן ריבלין: ואם יש אחד מחברי הכנסת שבכל זאת רוצה לומר דבר בזכות, אתן לו אפשרות.

ראובן ריבלין: בבקשה.

יואל חסון: אדוני היושב ראש, כמישהו שהיה במשרד ראש הממשלה מספיק שנים, יש מתחם שבו המאבטחים יושבים בזמן שהשר או ראש הממשלה עובד או מתפקד.

יואל חסון: הם לא עומדים במסדרונות או במרחב ההמתנה.

יואל חסון: הם יושבים בתוך חדר מרוכז, שם גם מחשב שקשור לביטחון, אמצעי אבטחה שונים – יש צורך במקום לשים ציוד אבטחה ועוד כל מיני דברים שלא צריך לפרט כאן.

יואל חסון: לכן לדעתי יש כאן צורך.

יואל חסון: הובהר לי גם קודם, בטח גם לחברי ועדה אחרים, שראש הממשלה עצמו לא ביקש את התוספת הזו.

יואל חסון: יש כאן ראש אגף הביטחון שבטח יגיד את זה, מטעם משרד ראש הממשלה.

יואל חסון: לכן אני חושב שזו לא הבעיה שלנו, ה-30 מטר האלה, אלא מאות המטרים המרובעים שהולכים להיות לכל השרים ללא תיק בממשלה החדשה.

יואל חסון: זה לא הטריד את אבישי ברוורמן, אך זה מטריד אנשים אחרים.

ראובן ריבלין: אני רוצה להזכיר לחברי הכנסת שאנו מצביעים כרגע רק על הגדלת הלשכה של ראש הממשלה ב-30 מטר שייוחדו לנושא הביטחון, ואני מבקש מהיועץ המשפטי להקריא את נוסח ההחלטה עליה אנו מצביעים.

עידו עשת: קורא החלטת גמלאות לנושאי משרה ברשויות השלטון (שרים ושאיריהם)(תיקון), התשס"ט-2009.

ראובן ריבלין: האם ברורה לכם ההחלטה ונוסחה?

ראובן ריבלין: ובכן, תם הדיון ועכשיו ההכרעה.

ראובן ריבלין: אני מבקש מכל מי שבעד - ירים את ידו.

ראובן ריבלין: מי נגד?

ראובן ריבלין: מי נמנע?

ראובן ריבלין: אני קובע על פי מראה עיניי, שרוב ברור של חברי הכנסת הצביעו בעד.

ראובן ריבלין: אושר.

ראובן ריבלין: תודה רבה, הישיבה נעולה.